Bandaríska tónlistarkonan Britney Spears gekk í það heilaga í þriðja sinn í gærkvöld. Hún giftist unnusta sínum, Sam Asghari, í Kaliforníu. Fyrrverandi eiginmaður hennar var handtekinn á staðnum.
Spears og Asghari opinberuðu trúlofun sína í september þegar tveir mánuðir voru liðnir frá því að dómari kvað upp þann úrskurð að hún fengi fullt sjálfræði á ný. Hún hafði þá verið undir stjórn lögráðamanns í þrettán ár.
Madonna, Paris Hilton, Drew Barrymore og fleiri stjörnur voru við athöfnina á heimili Spears í Thousand Oaks í Kaliforníu. Jason Alexander, æskuvinur Spears og eiginmaður til 55 klukkustunda, mætti líka. Honum var reyndar ekki boðið.
Alexander sagði í beinni útsendingu á Instagram að hann ætlaði að gerast boðflenna. Hann væri fyrsti eigingmaður Spears og hún hans fyrsta og eina eiginkona. Lögregla handtók Alexander á vettvangi. Hann var eftirlýstur í annarri sýslu í Kaliforníu.